b'\n_START_ARTICLE_\nCrypteroniaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puita, joihin ker\xc3\xa4\xc3\xa4ntyy alumiinia, ja jotka ovat p\xc3\xa4\xc3\xa4asiassa karvattomia. Lehdet ovat sulka- tai kourasuonisia. Kukat ovat yksi- tai kaksineuvoisia ja neli- tai viisilukuisia; edellisess\xc3\xa4 tapauksessa ne sijaitsevat sekasopuisesti. Kukinto on terttumainen, joskus t\xc3\xa4hk\xc3\xa4m\xc3\xa4inen, ja pitk\xc3\xa4haarainen. Teri\xc3\xb6 puuttuu tai ter\xc3\xa4lehti\xc3\xa4 on nelj\xc3\xa4 tai viisi. Heteenponnen lokeroside (konnektiivi) on toisinaan k\xc3\xa4rjest\xc3\xa4\xc3\xa4n paksuuntunut. Siki\xc3\xa4in on enemm\xc3\xa4n tai v\xc3\xa4hemm\xc3\xa4n keh\xc3\xa4nalainen, 2\xe2\x80\x936 emilehdest\xc3\xa4 muodostunut, ja siin\xc3\xa4 on laita- tai pohjaistukat, joihin kiinnittyy 1\xe2\x80\x933 tai paljon siemenaiheita. Vartalo on tavallisesti ohut, luotti pallomainen. Hedelm\xc3\xa4 on kota, joka voi olla litistynyt. Se sis\xc3\xa4lt\xc3\xa4\xc3\xa4 siivellisi\xc3\xa4 siemeni\xc3\xa4, joiden kuoressa on kiteit\xc3\xa4 ja tanniineja.\n_START_SECTION_\nLevinneisyys\n_START_PARAGRAPH_\nHeimo kasvaa Kaakkois-Aasiassa, Malaijien saaristossa ja Sri Lankassa.\n_START_SECTION_\nLuokittelu\n_START_PARAGRAPH_\nCrypteroniaceae-heimon l\xc3\xa4himm\xc3\xa4t sukulaiset ovat heimot Alzateaceae ja Penaeaceae, jotka kuuluvat Myrtales-lahkon evoluutiopuussa samaan kladiin. Sen ominaisuuksia ovat putkiloiden tietynlaiset huokoset, v\xc3\xa4h\xc3\xa4p\xc3\xa4t\xc3\xb6iset korvakkeet, heteiden ja ter\xc3\xa4lehtien kohdakkaisuus, lyhytik\xc3\xa4inen heteenponnen endoteekio, selk\xc3\xa4luomainen kota ja siemenkuoren endotegmen-kerroksen syysoluttomuus._NEWLINE_Heimoon kuuluu kolme sukua (Axinandra, Crypteronia, Dactylocladus) ja 10 lajia.'